**อย. นำทีมประเทศไทย ร่วมเจรจากฎระเบียบอาหารในภูมิภาคเอเชีย-แปซิฟิก**

**ภายใต้กรอบความร่วมมือ APFRAS**

อย. เข้าร่วมประชุม APFRAS 2025 ณ จังหวัดเชจู สาธารณรัฐเกาหลี ร่วมหารือแลกเปลี่ยนองค์ความรู้และกำหนดทิศทางความร่วมมือเชิงยุทธศาสตร์ด้านกฎระเบียบความปลอดภัยอาหารในระดับภูมิภาคเอเชีย-แปซิฟิก เสริมแกร่งความร่วมมือและเครือข่ายระหว่างประเทศ

**นายแพทย์สุรโชค ต่างวิวัฒน์ เลขาธิการคณะกรรมการอาหารและยา** เปิดเผยว่า สำนักงานคณะกรรมการอาหารและยา (อย.) และผู้แทนจากสำนักงานมาตรฐานสินค้าเกษตรและอาหารแห่งชาติ   
เข้าร่วมการประชุม ASIA-PACIFIC FOOD REGULATORY AUTHORITY SUMMIT 2025 (APFRAS 2025) ระหว่างวันที่ 15 - 16 พฤษภาคม 2568 ณ จังหวัดเชจู สาธารณรัฐเกาหลี ในฐานะที่เข้าร่วมเป็นหนึ่งในประเทศสมาชิก APFRAS โดยมีผู้แทนจากหน่วยงานกำกับดูแลด้านอาหารในภูมิภาคเอเชียแปซิฟิกเข้าร่วมอย่างพร้อมเพรียง เช่น ออสเตรเลีย นิวซีแลนด์ สาธารณรัฐประชาชนจีน สาธารณรัฐเกาหลี เป็นต้น รวมทั้งองค์กรระหว่างประเทศ เช่น Codex FAO และ WHO โดยมีวัตถุประสงค์เพื่อหารือแลกเปลี่ยนองค์ความรู้และกำหนดทิศทางความร่วมมือเชิงยุทธศาสตร์ด้านความปลอดภัยอาหารในระดับภูมิภาค โดยในการประชุมครั้งนี้ สำนักงานคณะกรรมการอาหารและยา (อย.) ในฐานะหัวหน้าคณะผู้แทนไทย ได้ร่วมหารือในประเด็นสำคัญเกี่ยวกับการพัฒนาระบบฐานข้อมูลด้านกฎระเบียบผลิตภัณฑ์อาหารของประเทศสมาชิก เพื่ออำนวยความสะดวกแก่ผู้ประกอบการทั้งใน-ต่างประเทศ การแลกเปลี่ยนข้อมูลวิชาการและเทคโนโลยีใหม่ระหว่างประเทศสมาชิก เพื่อร่วมกำหนดแนวทางการบริหารจัดการความเสี่ยงใหม่ ๆ ที่เกิดขึ้นในระบบห่วงโซ่อาหาร และการหารือแบบทวิภาคีระหว่างหน่วยงาน Ministry of Food and Drug Safety และ อย. เพื่อหารือการเพิ่มประสิทธิภาพในการตรวจประเมินสถานที่ผลิตอาหารส่งออกของไทย รวมถึงการแลกเปลี่ยนข้อมูลกฎระเบียบด้านผลิตภัณฑ์สุขภาพอื่น ๆ

การเข้าร่วมประชุม APFRAS 2025 ครั้งนี้ ถือเป็นโอกาสสำคัญในการเสริมสร้างความร่วมมือและเครือข่ายระหว่างประเทศด้านความปลอดภัยอาหาร ตลอดจนส่งเสริมบทบาทของประเทศไทยในเวทีระหว่างประเทศให้มีความเข้มแข็งและมีศักยภาพในการเผชิญกับความท้าทายด้านอาหารในอนาคต ซึ่งจะเป็นประโยชน์ในการนำมาพัฒนาระบบกำกับดูแลอาหารของประเทศให้มีประสิทธิภาพยิ่งขึ้น เพื่อคุ้มครองสุขภาพประชาชนและสร้างความเชื่อมั่นให้กับผู้บริโภคทั้งในและต่างประเทศ รวมถึงสนับสนุนผู้ประกอบการไทยในการขยายโอกาสทางการค้าและเข้าถึงตลาดสินค้าอาหารในภูมิภาคเอเชีย-แปซิฟิกต่อไป

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

***วันที่เผยแพร่ข่าว 17 พฤษภาคม 2568* / *ข่าวแจก 155 ปีงบประมาณ พ.ศ.* 25*68***